Gedagte vir die dag: God help jou altydPsalm 6:4, 10,11 – Ek is lam en moedeloos. Wat gaan U hieraan doen, Here? Hoe lank gaan dit nog so aanhou? Die Here het gehoor toe ek huilend by Hom pleit. Hy aanvaar my gebed. Daarom help Hy my. Daar is baie dinge in die lewe wat ŉ mens kan verlam. Dink maar aan iemand wat in vrees leef of iemand wat angstig is. Ja, dit het die vermoë om jou te verlam. Moedeloosheid is ook een van daardie dinge wat jou emosioneel in ŉ rolstoel kan sit. Moedeloosheid tap jou energie, dit maak jou negatief en beïnvloed alles en almal om jou. Dit laat jou pessimisties en neerslagtig lyk en maak dat mense eerder op ŉ afstand van jou wil bly. Is dit nie dalk tyd dat jy net ŉ bietjie moet briek aandraai, tot stilstand moet kom en rustig by die Here moet gaan sit nie? In jou moedelose tye is die beste ding wat jy kan doen om rustig by die Here te gaan sit en jou hart uit te praat. Dink aan God se karakter en wie Hy werklik is. Ja, haal vir ŉ oomblik jou oë van jou omstandighede af en kyk God “in die oë”. Hy is daar vir jou in die moedelose tye. Hy is daar wanneer jy voel jy kan nie meer nie. Gebed: Here, dankie dat ek na U kan draai in my moedelose tye. Dankie dat U altyd daar is, altyd bereid om te luister en dat U vir my nuwe hoop sal gee. Een van die basiese beginsels van die Christelike geloof is dat God nooit moed verloor nie, en daarom behoort ons dit ook nie te doen nie. – John C Maxwell Bron: Christelike Uitgewersmaatskappy